Document ID: 31978L1027

31978L1027
L 362/7
JURNALUL OFÍCIAL AL UNIUNII EUROPENE
DIRECTIVA CONSILIULUI
din 18 decembrie 1978
privind coordonarea actelor cu putere de lege și a actelor administrative privind activitățile medicilor veterinari
(78/1027/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 49, 57, 66 și 235,
având în vedere propunerea Comisiei (1),
având în vedere avizul Adunării Parlamentare (2),
având în vedere avizul Comitetului Economic și Social (3),
întrucât, în vederea recunoașterii reciproce a diplomelor, certificatelor și a altor titluri oficiale de calificare în domeniul medicinii veterinare prevăzută de Directiva 78/1026/CEE a Consiliului din 18 decembrie 1978 privind recunoașterea reciprocă a diplomelor, certificatelor și a altor titluri oficiale de calificare în domeniul medicinei veterinare, inclusiv măsurile destinate să faciliteze exercitarea efectivă a dreptului de stabilire și a libertății de a presta servicii (4), caracterul comparabil al cursurilor de formare profesională din statele membre permite limitarea coordonării în acest domeniu la cerința respectării normelor minime, lăsând, pentru restul, statelor membre libertatea de organizare a procesului de învățământ;
întrucât coordonarea condițiilor de exercitare, prevăzută în prezenta directivă, nu exclude totuși o coordonare ulterioară;
întrucât coordonarea prevăzută de prezenta directivă se referă la formarea profesională a medicilor veterinari; întrucât, în ceea ce privește formarea profesională, majoritatea statelor membre nu fac în prezent distincția între medicii veterinari salariați și cei care desfășoară activități independente; întrucât, din acest motiv și pentru a favoriza pe deplin libera circulație a membrilor acestei profesii în cadrul Comunității, pare necesară, în consecință, extinderea aplicării prezentei directive la medicii veterinari salariați,
ADOPTĂ PREZENTA DIRECTIVĂ:
Articolul 1
(1) Statele membre condiționează accesul și exercitarea activităților de medic veterinar de posesia unei diplome, a unui certificat sau a altor titluri oficiale de calificare în domeniul medicinii veterinare, menționate la articolul 3 din Directiva 78/1026/CEE, care garantează că, pe durata completă a formării, persoana respectivă a dobândit:
(a)
cunoștințe corespunzătoare în domeniul științelor care stau la baza exercitării profesiei de medic veterinar;
(b)
cunoștințe corespunzătoare despre structura și funcțiile animalelor sănătoase, creșterea, reproducerea și igiena lor în general, precum și cunoștințe despre alimentația lor, inclusiv tehnologia pusă în aplicare cu ocazia fabricării și conservării alimentelor destinate animalelor;
(c)
cunoștințe corespunzătoare despre comportamentul și protecția animalelor;
(d)
cunoștințe corespunzătoare despre cauzele, natura, evoluția, efectele, diagnosticarea și tratarea bolilor animalelor, considerate individual sau în grup, inclusiv cunoștințe speciale despre transmiterea acestor boli la oameni;
(e)
cunoștințe corespunzătoare de medicină preventivă;
(f)
cunoștințe corespunzătoare de igiena și tehnologia producerii, fabricării și punerii în circulație a produselor alimentare pentru animale sau de origine animală destinate consumului uman;
(g)
cunoștințe corespunzătoare cu privire la dispozițiile legale, de reglementare și administrative referitoare la aspectele enumerate mai sus;
(h)
experiență clinică și practică corespunzătoare sub supraveghere adecvată.
(2) Această formare profesională veterinară cuprinde în total cel puțin cinci ani de instruire teoretică și practică pe bază de program integral care se desfășoară într-o universitate, o instituție de învățământ superior recunoscută ca având un statut echivalent sau fiind sub supravegherea unei universități și care include materiile enumerate în anexă.
(3) Admiterea la aceste cursuri de formare presupune posesia unei diplome sau a unui certificat care să permită accesul, pentru studiile în cauză, în instituțiile universitare sau institutele de învățământ superior recunoscute de un stat membru ca având statut echivalent.
(4) Prezenta directivă nu aduce în nici un fel atingere posibilității ca statele membre să autorizeze pe teritoriul lor, în conformitate cu propriile reglementări, titularii diplomelor, certificatelor sau ai altor titluri oficiale de calificare care nu au fost obținute într-un stat membru să aibă acces la și să exercite activitățile de medicină veterinară.
Articolul 2
Prezenta directivă se aplică, de asemenea, resortisanților statelor membre care, în conformitate cu Regulamentul (CEE) nr. 1612/68 al Consiliului din 15 octombrie 1968 privind libera circulație a lucrătorilor în cadrul Comunității (5), exercită sau vor exercita în calitate de salariați una din activitățile menționate la articolul 1 din Directiva 78/1026/CEE.
Articolul 3
(1) Statele membre adoptă măsurile necesare pentru a se conforma prezentei directive, în termen de doi ani de la data notificării și informează de îndată Comisia cu privire la aceasta.
(2) Comisiei îi sunt comunicate de către statele membre textele principalelor dispoziții de drept intern, pe care le adoptă în domeniul reglementat de prezenta directivă.
Articolul 4
Prezenta directivă se adresează statelor membre.
Adoptată la Bruxelles, 18 decembrie 1978.

Labels: 12
9
0
15